Gaixotasun profesional gisa onartu da birikako minbizia langileak kristal-silizearen inhalazioaren esposiziopean egotea dakarten lanbideetan\nSilizea silizioak eta oxigenoak osatutako konposatu bat da, SiO2 formakoa (silizio dioxidoa edo kristal-silizea). Naturan presente dago hondarrean, granitoan eta buztinetan, nagusiki, eta zenbait konposatu artifizialetan ere agertzen da, esaterako, kuartzozko konglomeratuak direlakoetan. Silize-hautsaren laneko esposizioa gertatzen da honako jarduera hauetan: lurpeko meatzaritza eta harrobiko meatzaritza; eraikuntza; galdaketa; zementugintza eta agregakinen ekoizpena; beira, zeramika, marmola eta konglomeratuak ekoitzi, manipulatu eta eraldatzeko lanak.\nAspalditik jakina da silize-hautsa arnasteak silikosi izena jasotzen duen pneumokoniosi bat eragin dezakeela gizakiengan. 1997an, Minbizia Ikertzeko Nazioarteko Agentziak (IARC), monografia espezifiko batean, 1. taldeko kartzinogeno gisa sailkatu zuen lan-eremuko kristal-silize arnasgarria, kuartzo edo kristobalita formakoa. Ordutik, ebatzi gabe jarraitzen du auziak. Silizeak zuzenean eta berez eragin dezake minbizia edo, kontrara, beharrezkoa da silikosia izatea gerora birikako minbizia garatzeko? Urteetan zehar, herrialde batzuek kristal-silizeak eragindako minbizia berariaz sailkatu dute gaixotasun profesionalen artean. Hori egin dute herrialde hauek;: Alemania, Brasil, Danimarka, Erresuma Batua, Frantzia, Italia, Kolonbia (modu generikoan, laneko minbiziekin) eta Monako.\nEspainian, Batzordearen 2003ko irailaren 19ko Gomendioa (gaixotasun profesionalen Europako zerrendari buruzkoa) betez, azaroaren 10eko 1299/2006 Errege Dekretua onartu zen (Gizarte Segurantzaren sisteman gaixotasun profesionalen taula onartzen duena eta haiek jakinarazteko eta erregistratzeko irizpideak ezartzen dituena). Errege Dekretu horren 2. eranskinean sailkatu zen silizearen izaera kartzinogeno posiblea, laneko jatorria izan dezaketelako susmoa dagoen gaixotasunen zerrenda osagarri batean. Gaixotasun horiek 1. eranskinean sar zitezkeen (gaixotasun profesionalen taula) etorkizunean, garapen tekniko eta zientifikoaren arabera.\nIragan maiatzaren 5ean, 257/2018 Errege Dekretua onartu zen. Bertan, gaixotasun profesional gisa onartu da birikako minbizia langileak kristal-silizearen inhalazioaren esposiziopean egotea dakarten lanbideetan. 1. eranskinean, gaixotasun profesionalen taulan (kodifikazioa), 6. taldean, agente kartzinogenoek eragindako gaixotasun profesionalen taldean, alegia, zera txertatu da:\nErrege Dekretu hau izapidetzeko prozesuan, Osasun, Gizarte Zerbitzu eta Berdintasun Ministerioaren eta Laneko Segurtasun eta Osasuneko Batzorde Nazionalaren txostenak jaso dira. Gainera, entzunaldiaren jendaurreko informazioaren izapideak egin dira, Enplegu eta Gizarte Segurantza Ministerioaren webgunean argitaratuta, eta zuzeneko entzunaldia egin da eragile sozialekin.


Iurretako Udala - Azaroak 25, "Emakumeen Aurkako Indarkeria Ezabatzeko Nazioarteko Eguna"\nAzaroak 25, "Emakumeen Aurkako Indarkeria Ezabatzeko Nazioarteko Eguna"\nPandemiak sortutako egoeran, arreta jarri behar dugu beren etxeetan, lanetan eta bizi- espazioetan bizirik irauteagatik indarkeriari aurre egiten ari diren emakume eta neskengan.\nGizartearen aitorpen eta elkartasun osoa merezi dute. Testuinguru horretan, isolamendua, babesgabetasuna eta ikusezintasuna saihesteko baldintza egokiak sortzeko lanean jarraitu behar dugu. Horregatik, aurten Euskal Herrian hildako lau emakumeak gogoratu nahi ditugu bereziki gaur, bi EAEn eta beste bi Iparraldean. Errealitate mingarri horrek gizarte gisa interpelatu egiten gaitu, lanean jarraitzeko eta mobilizatzeko konpromisoa hartzeko, horrela gerta ez dadin.\nHerritarrengandik hurbil gaudenez, euskal udalok ahotsa jarri nahi diogu gure udalerriek emakumeekiko eta indarkeria matxistaren beste biktima batzuekiko duten elkartasunari. Gure erantzukizuna gure gain hartzen dugu, erakunde, kolektibo feminista eta emakumeen kolektibo, aditu eta gizarteko eragile guztiekin lankidetzan eta koordinatuta. Horregatik guztiagatik, IURRETAKO UDALAK konpromiso hau hartzen du:\nManifestua (PDF 3,60MB)\nEgitaraua (PDF 2,80MB)\nAdierazpen instituzionala (PDF 710KB)


Memoria ariketa bat | Kirola | Berria\nRealak Eusebioren Girona hartuko du bihar, etxean. Iragan sasoiko partida izango du gogoan; aise azpiratu zituen kataluniarrak\nLuca Sangalli Realeko jokalaria, entrenamendu batean. JUAN CARLOS RUIZ / FOKU\nBehingoagatik, Realari ez zaio askorik axolako atzera begira jartzea. Bi arrazoi dituzte horretarako donostiarrek: Girona izango dute bihar aurkari Anoetan, iragan sasoian aise menpean harturiko aurkari bat (5-0), eta Eusebio Sacristan da egun kataluniarren entrenatzailea, iazko sasoira arte Realaren prestatzailea izandakoa. Bi faktoreak gurutzatu nahi ditu Asier Garitanoren taldeak Gironari irabazteko; orduko jokoa eta aurkariaren inguruko ezagutza.\nAlabaina, ez dirudi lantegi erraza izango duenik. Eusebiok aldatu egin du jokatzeko era, eta Realarengandik gertu dago Girona sailkapenean: hiru puntu gutxiago ditu. Sistemari dagokionez, aldaketa dezente egin ditu entrenatzaile espainiarrak. Donostian sarri erabiltzen zuen 4-3-3 eskema baztertu egin du Katalunian. Egun, 3-5-2koa erabili ohi du gehienetan, eta bost atzelarirekin ere zelairatu izan da. Aste honetan, aukera horiek guztiak kontuan hartu ditu Bergarako entrenatzaileak, eta horri aurre egiteko formazio bereziekin proban aritu da.\nIndartuta berrekingo dio ligari talde txuri-urdinak. Bilbon lortutako garaipenak baretu egin ditu urak Donostian, eta, bide horretan jarraitzeko, ezinbestekoa da bihar emaitza ona lortzea. Horretarako, zenbait jokalari berreskuratuko ditu Garitanok. Juanmi Jimenez da horietako bat; aurrelariak hiru partida eman ditu zigortuta, baina zelaian izateko moduan da dagoeneko. Willian Jose, berriz, hasieratik aritu daiteke, lesiotik guztiz osatu ostean. Diego Llorente atzelariak ere lehen minutuak joka ditzake abuztuaz geroztik.\n«Beste pausotxo bat eman nahi dugu». Hala adierazi zuen Garitanok atzoko agerraldian. Orain artean egindakoarekin «gustura» agertu da prestatzailea, baina ohartarazi du lanean jarraitu behar duela taldeak, eta Gironaren indarguneak azpimarratu ditu: «Talde ona da, baloiarekin ondo moldatzen da, eta erritmoa ezartzen dio jokoari». Gironaren korapiloa askatzeko modua bilatu nahi du Garitanok; iragan hurbilean aurkitu dezake horretarako formula.


Dibertsioaren campusa. Noticias de Gipuzkoa\nAste Santuko oporraldian Gipuzkoa Basket klubaren saskibaloi campusa ospatu zen\nJarduerak adin guztietako 100 jokalari inguru bildu zituen\n- Miércoles, 25 de Abril de 2012 - Actualizado a las 19:30h\nGipuzkoako saskibaloiaren etorkizuna gaztetxoen esku dago, horregatik, egungo harrobia behar bezala\nzaintzea eta prestatzea ezinbestekoa da. Gipuzkoa Basket elkarteak zenbait urte daramatza erronka nagusi honetan murgilduta eta denboraldiaren zehar adin guztietako umeei zuzenduta dauden ekintzak eta\nikastaroak antolatzen ditu. Aste Santuko oporraldian, adibidez, Astigarragako Kiroldegia Saskibaloi Campusaren edizio berri baten egoitza izan zen eta 10,11,12 eta 13 egunen zehar kirol zoragarri honen oinarrizko teknikak landu eta praktikatu ziren. Partaideek, beraien kirol gustukoenaren inguruan gauza ugari ikasteaz gain, ACB ligan jokatzen duen GBC taldeko jokalarien aholkuak eta opariak jaso zituzten.\nGAZTETXOAK HEZTEN Gipuzkoa Basket elkartearen Saskibaloi Campusak benjamin, alebin eta infantil\nneskak eta mutilak jaso zituen. Urte honetako edizioan, adibidez, 100 jokalari inguru egon ziren. Ekimenak primerako onarpena dauka eskualdeko\nzaleen artean, iragan urteko campusean\negon zen %60a Astigarragara itzuli baita. Ekintza erabat finkatuta dago eta ahoz ahokoak ere eginkizun erabakigarria jokatu du, lehen aldiz izena eman duten aurpegi berrien artean parte-hartzaile beteranoen adiskideak eta familiarrak aurkitzen baitira.\nIkastaro berezi honen filosofiaren barnean dibertsioak eta adiskidetasunak aparteko garrantzia daukate eta gogortasun falta horrek aisialdia saskibaloiarekin eta giro paregabearekin bete nahi duten gazte mordoa erakarri ditu. Halaber, neska eta mutilen kopurua orekatuta egon da eta lau egunen zehar garatu diren jarduera eta ariketa guztiak mistoak izan dira. Gipuzkoa Basket klubak antolatu dituen azken jardueretan bien arteko aldea murriztu egin da eta, oro har, saskibaloiaren praktikak sekulako garrantzia lortu du Gipuzkoako nesken artean.\nSASKIBALOIA SOILIK BURUAN Campusaren lau egunek egitarau berdina jarraitu zuten. Salbuespenbakarra ostirala, azken eguna, izan zen, ohiko jardueren ordez jaurtiketa txapelketak ospatu baitziren.\ntxanda (10:30-12:00; 12:00-13:30; 16:00-17:30; 17:30-19:00) ezberdinetan antolatuta zeuden eta gazteak bietan hartzen zuten parte. Campusak eskola dinamikoak eta dibertigarriak proposatzen ditu, beraz, jarduera guztiak praktikoak izan ziren. Hala, kirol honetan oinarrizkoak\ndiren kontzeptuak landu ziren, besteak beste, jaurtiketak, botea, gorputzaren jarrera eta pasea. Banakako teknikarekin batera taldeko taktika eta norgehiagoka batean gertatzen diren ohiko jokaldiak ere landu ziren. Bestalde, berritasun bezala GBC ardatz nagusi zuen galdera jokoa egin zen eta partaideek ekipoaren egunerokotasuna jarraitzen dutela azaldu zuten.\nHalaber, jarduera eta jokalari hauek guztiak kudeatzeko goi-mailako begirale eta entrenatzaile taldeaegon zen. Gipuzkoa Basket taldearen entrenatzaileak ekimenean hartu zutem parte eta eskola guztiakantolatu\neta zuzentzeaz arduratu ziren. ACB, LEB eta EBA bezalako txapelketetan esperientzia zabala duten adituen aholkuek eta azalpenek balio berezia ematen diote izaera ludikoa duten jarduera hauei.\nBISITARI BEREZIAK Entrenatzaile taldea ez zen Gipuzkoa Basketen ordezkari bakarra izan. Taldekojokalariak Astigarragatik pasa ziren eta, gaztetxoekin jarduerak egiteaz gain, opariak banatu zituzten.Hala,\nesperientzia ahaztezin hau saskibaloi baloiarekin, materiala eramateko poltsarekin eta iragan asteburuan jokatu zen Lagun Aro GBC- FIATC Mutua Joventut norgehiagoka ikusteko sarrerarekin osatu dute. Andy Panko, Lander Lasa, Sergi Vidal, Manolis Papamakarios eta Raulzinho Neto\nbezalako goi-mailako jokalariek partaide guztiak gozarazi dituzte eta beraien azalpenak arreta handiarekin jarraitu zituzten. Partehartzaileek\nez zuten aukera alferrik galdu eta beraien idoloei kamisetak, argazkiak\neta baloiak sinatzeko eskatu zieten.


Urdaibaiko Kudekatea eta Erabilpen Egitamu Gidarian, 80 zenbakiarekin, instalakuntza protoindustrial gisa sailkatuta dagoen teilagin-labe hau Kortezubiko udalerrian, Santimamiñerako bidean, Terlegizko auzorako gurutzetik 300 m-ra eta Larrondoko iturritik oso gertu dago kokatuta. Hain zuzen ere, ezponda baten gainean eraikita dago. Bere kokalekua estrategikotzat har daiteke, Terlegiz auzoaren erdigunean aurrealdean aurkitzen baita, egungo errepidearen ondoan (aintzina, komunikazio bide legez erabilitako lekuan). Urdaibaiko itsasadarraren ibilguarekiko zeharretara doan haran baten barrenean dagoen eta Kortezubiko erdigunea Basondo eta Oma auzoekin lotzen dituen errepidearen ondoan hain zuzen.\n1982an, errepidearen zabaltze-lanetan aurkitu zen. Lanak egituraren zati batean eragina izan zuenez Iñaki Garcia Camino arkeologoaren zuzendaripean larrialdiko indusketa arkeologikoa egitea erabaki zen. Ikerketa arkologikoaren ondoren, Aldundiak estalkia zuen burdin sarearen bitartez labea zarratzea erabaki zuen.\nEgindako C14 azterketen arabera, ez baitago ezer idatzita, labe hau XVII. goizaldian eraiki zen. Gainera, Kortezubiko udalerriak lur zuri errefraktarioko mehategia dauka, geroago, Busturiko San Mames keramika fabrikak ustiatzen zuena eta, beharbada, instalazioaren jarduera eta azken produktuaren kalitatea bultzatu zuena.\n• (1)Aztarnategia kaltetzen zuen landaretza kentzea.\n• (2)Instalakuntza protoindustrial honen interpretazioa errazteko Iñaki García Caminok gidaturiko interbentzio arkeologikoa egitea. Horrela bada, goiko ganbara betetzen zuen lurra kendu eta beheko ganbaran 15 cm-ko lur-geruza indusitu zen lagin radiokarbonometrikoak eta antrakologikoak hartu ahal izateko.\n• (3)Aztarnategi arkeologikoa estalkian egokitze-lanak egitea. Teilatua berriztatiu, burdin sareko erdoila kendu, antioxidatzailea eta margoa eman, egituraren bi ganbarak hobeto ikusteko egurrezko pasarela eta eskilara eraiki kanpoaldeko ezkerreko aldetik.\n• (4)Aztarnategiaren seinalaztapena daturik aipagarrienak adieraziz.\n• (5)Ikuspegi dibulgatiboa duen ibilbide didaktikoa laboratzea eta paperean publikatzea.\n• (6)Interpretazio-panela jartzea, beste ideia batzuen artean, bertan nola egiten zen lan erakusteko.


mahai-zapiak olio-zapietan, Txina mahai-zapiak olio-zapietan Fabrikatzaileak, Hornitzaileak, Fabrika - H&F (TIANJIN) TECHNOLOGY CO., LTD\nmahai-zapiak olio-zapi batean\nparpailazko pisuzko binilozko mahai-zapia! mahai-zapia orbanetatik babesten du eta arropa, egur gogorra edo akabera distira ematen uzten du. Luzatu jangelako mahaiaren, gaineko taulen edo aulkien bizitza eta aukeratu tamaina desberdinen artean. Orri hau erraz moztu, xingola edo josi daiteke behar duzun edozein tamainara egokitzen dela bermatzeko eta luzapenean oso erresistentea dela. urratzen. Gainera, maindire hau zaintzeko erraza da eta zapi heze batekin garbitu daiteke segundotan.\nPVCzko mahai-zapiak ezin hobeak dira beti isurketak gerta daitezkeen inguruetarako, hala nola, haurrak'jolasguneak, kafetegiak, eskolak eta abar eta une batean edo bitan garbitu daitezke. hey haurrak entretenitzeko, janaria prestatzeko eta bezeroak egunero zerbitzatzeko erabiltzen dira.


“Grandes Éxitos de la Música de Cine”-ren kontzertua bertan behera geratu da - Kursaal Donostia - San Sebastián Kursaal Donostia – San Sebastián\n“Grandes Éxitos de la Música de Cine”-ren kontzertua bertan behera geratu da\nGaurkotasuna / 31 martxoa, 2015\nDatorren apirilaren 4rako aurreikusitako Cinema Symphony Orchestra-ren “Grandes Éxitos de la Música de Cine” kontzertua, bertan behera utzi behar izan da, Eurospectacles antolatzaileak adierazi duenez. Sarreren diru itzulpena erosketan erabilitako kanal berdinen bitartez egingo da. - Erosketak txarteldegian: Txarteldegian itzuliko dira. Astelehenetik asteazkenera 11.30tatik 13.30tara Osteguna eta ostirala 11.30tatik-13.30tara / 17etatik 20tara Larunbata 17tatik 20tara - www.kursaal.eus eta www.entradas.com kanalen bitartez egindako erosketak 902 65 65 79 telefonoan astelehenetik igandera 12tatik 21tara edo ayuda@entradas.com posta elektronikoaren bitartez


Europako ametsari agur esan dio Lointekek, Istanbulen - Busturialdeko Hitza : Busturialdeko Hitza\nEuropako ametsari agur esan dio Lointekek, Istanbulen\nKanporaketa fasean, Galatasarayren kontra galduta agurtu du Eurokopa talde gernikarrak. Lointek Gernika Bizkaiak 84-69 irabazi zion iazko Eurokopako txapeldunari, etxeko partiduan. Baina, atzoko bueltako partiduan 15 puntuko errenta hori gainditu zuten turkiarrek. Hain zuzen, 76-58ko emaitzagaz eskuratu zuen garaipena etxeko taldeak. Gernika-Lumoko taldearentzat ez zen partidu erraza izan, baina, hutsegiteak hutsegite, bere izaerari eutsi eta amaiera arte borrokatu zuen.\nAzken unean luzapena lortzeko aukera izan zuten, baina, Dietrick-en hirukoa ez zen sartu. Hasierako jokaldietan ez asmatzeak eragin zuzena eduki zuela adierazi du Mario Lopez entrenatzaileak: “Ez gara hasi beharrezkoa zen intentsitateagaz jokatzen, eta esperientzia ezak eragin digula uste dut. Eurek, ostera, hasieratik oso erasokor jokatu dute, eta ideiak argi edukita. Guri zelan min egin jakin dute, eta hasi eta bi minutura 10-0 partziala egin digute. Eta azken minutuetan ez dugu zorte askorik eduki”.\nGalatasarayk erasoan, soseguz eta konfiantzaz jokatu duela esan du, eta bere taldean zenbait unetan talde lanaren falta igarri zuen Lopezek. Haren berbetan, “markagailuko aldea murrizten saiatu arren, momentu batzuetan, talde lan falta ikusi zen”. Halaber, eurek 13-15 puntu baloi galtzeen ondorioz lortu zituzten turkiarrek.\nDenboraldi historikoa. Bigarren urtez, EuroCup Women Txapelketa lehiatu, eta denboraldi honetan historia egin du Gernika-Lumoko taldeak. Hasiera bikaina eduki du bai ligan, eta bai Eurokopan.\nFinal zortzirenen atarira heldu dira Europan. Egindako ibilbideagaz pozik dago Lopez, eta jokalarien lanagaz eta egindako esfortsuagaz oso harro.\nBigarren urtean jokatutako taldeen kontra lan txukuna egin dutela uste du, eta esaterako, Galatasaray estu hartu izana azpimarratu du. Klubarentzat zein Bizkaiko saskibaloiarentzat beste pauso eman dutela zehaztu du. Hartu duten esperientzia, datozen hitzorduetarako baliagarria izatea espero du.\nBihar, liga. Eurokopa ahaztu, eta ligara eta Erregina Kopara begira dago taldea. 15. jardunaldian, Valencia BCren kontra jokatuko du bihar, 19:15etatik aurrera.\nOrain arteko emaitza onei eustea da erronka. Orain arte, Dia Ligan 11 garaipen eskuratu ditu; aurreko astean lortu zuen azken garaipena Sant Adriaren kontra, etxean (76-71). Emakumezkoen Ligaren sailkapenean hirugarren postuan dago Lointek Gernika Bizkaia, 25 puntugaz. Bi puntura ditu Spar Citylift Girona liderra eta Perfumerias Avenida bigarrena.\nErregina kopa. Otsailaren 28tik martxoaren 3ra Gasteizen jokatuko dute Erregina kopa, eta datorren astean egingo dute zozketa. Martitzenean (urtarrilak 15) Artiumen egingo dute zozketa, 12:30ean.\nZortzi talde ariko dira titulua lortzeko lehian: Lointek Gernika Bizkaia, Spar Citylift Girona, Perfumerias Avenida, Cadi La Seu, Valencia Basket, IDK Gipuzkoa, Nissan Al-Qa?zeres eta RPK Araski.


Nola masturbatu zure bikotekidea sexuaz elkarrekin gehiago gozatzeko? • ZUZEU\nNola masturbatu zure bikotekidea sexuaz gehiago gozatzeko elkarrekin? –\nEz dago arau finkorik sexuaz hitz egiten denean. Bai atariko gisa, bai orgasmora garamatzan une atsegin gisa, bikoteko masturbazioa sexu-harreman egokienen parte izan daiteke. Bikote bakoitzak erabakitzen du zer den une bakoitzean kitzikatzen diena. Baina ez baduzu masturbazioa binaka probatu, zuengan eragina duen onuraz harrituko zara.\nZure bikotekidea masturbatzea\nMasturbazioak ongizatea eta ondorio positiboak dakarzkie masturbazioa praktikatzen duten pertsonei. Hori denek dakigu. Baina zer gertatzen da elkarren artean masturbatzean?\nZure bikotekidea masturbatzeak onurak dakarzkie biei, bai maitasun harreman batean, bai bikotekide sexual batean. Sexuaz eta gure gorputzez gozatzeko balio izateaz gain, elkarrekin plazera lortzeko, bikotean egitean, elkar gehiago ezagutzen eta besteari gozarazten diguna adierazten laguntzen digu. Azken batean, ohean gehiago komunikatzen laguntzen du.\nBenetan funtziona dezan, oso garrantzitsua da gustura, erlaxatuta eta aske sentitzea, une oro adierazteko zer gustatzen zaigun eta zer nahi dugun. Horrela ez bada, zaila izango da gure bikoteak zintzotasunez kontatzea zeintzuk diren bere nahiak edo non eta nola nahiago duen elkar ukitzea.\nBadira masturbazioan laguntzeko perfektuak izan daitezkeen jostailu sexualak. Maiz masturbatze tresna horiek bakarka erabiltzen dira, baina zergatik ez elkarrekin?\nEsan behar da bestea nola masturbatu jakiteko eskulibururik onena zure bikotekidea izango dela. Gustu sexualei eta koitoa sentitzeko moduei dagokienez, ez daude bi pertsona berdin. Horregatik, izan libre galdetzeko ea berari gusatzen zaion bezala ari zaren eta edo beste zerbait nahiago duen.\nHala ere, gako batzuk eman ditzakegu, elkarren arteko masturbazioan hasteko edo gauza berriak probatzem laguntzeko balio lezaketenak.\nNola masturbatu emakume bat\nEmakume batekin izandako sexu harremanetan, bere anatomia genital propioa hartu behar da kontuan. Emakume bat klimaxera eramateko aliatu handia da klitoria, baina beharrezkoa da nola estimulatu jakitea, ikusgai dagoen zatia baino askoz handiagoa baita, eta, batez ere, oso sentibera. Horrek ez du esan nahi beldur izan behar diogunik, baizik eta haren gidaritzapean esperimentatu behar dugula.\nEmakume guztiek ez dute klitoriaren gaineko sentsibilitate-maila bera, baina, oro har, klitoria gehiegi estimulatzen da, hasi eta berehala zuzenean eta bat-batean ukitzen bada. Onena pixkanaka-pixkanaka hastea izaten da, alboetan laztan leunak eginez eta kitzikapenaren arabera intentsitatea handituz joatea.\nEstimulazioa beste eremu erogeno batzuetan\nKlitoriaz haratago, ordea, bada mundu gehiago noski. Baginako ezpainak ere oso harkorrak dira laztanetarako, baita uzkia ere. G puntua estimulatzea, klitoriarekin baginaren barrualdetik zuzenean lotua dagoena, oso esperientzia atsegina izan daiteke. Baina puntu honen bilaketak bikotea aztoratzen badu, agian ez du merezi. Pazientzia eta enpatia dira, horrelakoetan, gomendiorik zentzuzkoenak.\nMasturbatzean, gorputzeko beste eremu erogeno batzuk estimulatzeko aprobetxa dezakegu. Masturbatzen dugun bitartean, lepoa miazkatzen badiogu edo bularrak laztantzen badizkiogu, kitzikadura are gehiago hedatuko da…\nkaixomaitia, kaixomaitia bloga, masturbazioa, sexua\n8 pentsamendu “Nola masturbatu zure bikotekidea sexuaz elkarrekin gehiago gozatzeko?”-ri buruz\neuskaldun bat 2020-01-13 11:14\nZUZEUri galdera, Kaixomaitiaren idatziei buruz: nik ez dut ikusi ZUZEUn irakurleen adina kontrolatuko duen irizpiderik Kaixomaitiaren edukira sarbidea izateko. ZUZEUk ez dauka betebehar hori?\nba Ote! 2020-01-13 11:43\nZeinen fina geratu zaizun zentsura eskaera…\nDena den, jakin dezazun, erabat zilegi (eta legezko) da 18 urtetik beherakoek literatura erotikoa kontsumitzea. Beste kontu bat dira pornografia edo zita guneak, horietan adin muga badago. Muga ergela, edozein kasutan: nik uste 17 urteko batek ere asma dezakela 18 urte dituela klikatzen.\n1866koa da “L’Origine du monde” koadroa, eta oraindik horrela… Hobe genuke sexu heziketa behingoz serio hartu, gaztetxoen heziketa interneteko pornografiaren eskuetan utzi baino. Baina, antza, hobeto da sexuaz ez hitzegitea eta pentsatzea 18tik beherakoek ez dutela sexu harremanik, ez dutela jakinminik, ez dutela grinarik, ez dutela pornografiarik ikusten eta interesa 18 urte betetzean sortuko zaiela soilik.\neuskaldun bat 2020-01-13 12:27\nHasteko, nik ez dut zentsura eskatu, beste webguneetan egiten dena ikusi ondoren ZUZEUri galdera zuzendu baino. Orain gogoan dudana adibidez: Elpais egunkarian zenbait artikulurekin egiten dutena. Botoia sakatzea oso erraza da baina kontu izan hainbatek iragazkiak erabiltzen dituztela. Bi: gauza bat da sexu heziketa eta bestea Kaixomaitiaren idatziak. Hiru: heziketa modu asko daude eta zuretzat heziketa on bat dena agian beste batentzat ez da hezitzailea.\nBa Ote! 2020-01-13 13:07\nELPAÍS-en filtroa ordainpekoak diren edukietara sartzeko da, ez adina kontrolatzeko. Ordainpekoa denez, erabiltzaile izena eta kontuaren pasahitza eskatzen dituzte, eta hor dituzte zuk lehenagotik beraiei lagatako datu guztiak, adina barne (eta pagatu duzun edo ez).\nZUZEU dohainik da, eta beraz, ez du ordainpeko edukira sarbidea kontrolatu beharrik, ez baitu.\nAdina soilik kontrolatzeko bide ohikoena webgunera sartu aurretik norberaren adina galdetzea da. Nik uste dut 15 urteko batek ere lortuko duela galdera horri 18 dituela erantzutea, eta hortik adina soilik kontrolatzeko iragazkien ergelkeria. Beste bide bat da eduki horietara sartzeko kontua eginaraztea (eta hainbat datu pertsonal, adina barne, emanaraztea), baina hor ere gezurra esan daiteke lasai ederrean.\nEdozein kasutan, Kaixomaitiaren idatziak gustuko ez badituzu, ez irakurri, eta lixto (nik neronek normalean ez ditut irakurtzen, ez naiz literatura erotikoaren oso zale: hemen zure iruzkinagatik soilik sartu naiz). Eta ez dut uste adingabeko bat berariaz ZUZEUn Kaixomaitiaren idatziak irakurtzera sartu denik sekula. Toki hobeak baditu apeta “klandestinoak” asetzeko interneten itsaso beltzean.\nHori argituta, edukia egoki ez dela iritzita adinaren kontrola eskatzea, zentsura mota bat da, garai bateko “Index Librorum Prohibitorum” edo liburutegi zaharretako “infernuen” XXI. mendeko bertsioa. Literatura erotikoaz ari gara, ez pornografiaz.\nPornografiarekin, gauza kuriosoa gertatzen da: adostasun sexualaren adina 16 urtetan dago ezarria (duela bospasei urte 13 zen…), baina eduki pornografikoa kontsumitzeko 18 behar dira. Zentzurik badu horrek? (Pornografia gehienak sustatzen duen eredu nardagarriaren kritikan hasi gabe).\nEz da berez literatura erotikoa, baina Nabokov-en “Lolita” irakurtzea debekatuko zenieke 17 urteko gazteei, adibidez? Kuriositate zintzoz galdetzen dut hau.\neuskaldun bat 2020-01-13 21:44\nLiburu hori ez dut ezagutzen, beraz ezin dizut ezer esan. Iragazkia diodanean web-arakatzaileko edo suebakiko iragazkiez ari naiz. Web orrialde batek bere edukia edo edukiaren parte bat etiketatzen badu, software horiek iragazteko aukera dute. Beraz, hor botoia sakatzeak ez luke balioko adibidez. Baina beno… Kaixomaitia hau enpresa bat dela ikusi dut, beraien web orrialdean tarifak agertzen dira eta. Beraz, ZUZEU publizitate plataforma bezala erabiltzen du. Imaginatu zitetarako enpresa anglosajoi batek euskaraz gauzak idazten dituela ZUZEUn, ondo legoke? Edo Jose Ignacio Munillak astero artikulu bat idazten duela ZUZEUn elizaren doktrinaren atal baten inguruan hausnarketa eginaz.\nBa Ote! 2020-01-14 08:36\nOrduan arazoa ez da adingabeek testu “lizunetara” ZUZEUn duten sarbidea, baizik eta Kaixomaitia.eus enpresaren publizitatea? Adina, orduan, zentsura irensgarriago egiteko aitzakia soil bat zen, edo? Argudio berri bat atera duzu eta tira, agerikoa da zuk ez duzula kaixomaitiaren edukirik nahi hemen, eta kitto. Lehenago bukatuko dugu eztabaida egiak esanda.\nAlderdi politikoak, sindikatuak, fundazioak, aldizkariak… denetik ikusi dut ZUZEUn, baina enpresa pribatuarena ZUZEUko taldeak erantzun beharko dizu, nik ez baitakit zein diren irizpideak.\nMunillarekin, jakin ez dudala batere atsegin tipoa, baina astero idatziko balu hemen, poztuko nintzateke. Euskaraz hobeto ikasi duenaren seinale…\neuskaldun bat 2020-01-14 09:25\nEz, ez da horrela. Kaixomaitiaren idatzi bat irakurri nuen behin eta ez zitzaidan normala iruditu. Beste edozein tokitan, askoz gauza arinagoak direnean ere, botoiak eta dena delakoak jartzen dituzte. Gero beste gauza bat da botoiak ezertarako ez duela balio etab. Baina, hori jarri badute legeak edo zerbaitek hala dioelako izango dela pentsatzen duzu eta orduan pentsatzen duzu ZUZEUk ez ote daukan hori bete beharrik etab. Hau da, gai horren inguruan jakin egin nahi dut, zergatik batzuk bai eta beste batzuk ez… Eta gero, Kaixomaitia hori zer den bila hasi naiz gehiago jakiteko eta web orrialde batera iritsi naiz: tarifak etab ikusi ditut. Eta egia esan ez zait normala iruditu, enpresa pribatu bat publizitatea egiten, besterik ez. Zuk diozun bezala, bata edo bestea, hori ez da kontua. Batak bestea deskubritzera eraman nau eta idatzi egin dut.\nBa Ote! 2020-01-14 09:52\nEz duzula Kaixomaitiaren edukirik nahi hemen, arrazoiak berdin du.


2019-04-06 - Urola Kostako Hitza : Urola Kostako Hitza\nBuruz Buruko Promozio Txapelketatik kanpo gelditu da Alberdi pilotari azpeitiarra\nAzpeitiko Izarraitz pilotalekuan jokatu du Alberdik profesionaletako banakako txapelketako lehen partida, baina ezin izan du Aranguren mendean hartu: 19 eta 22 galdu du nogehiagoka. Jaialdia Bengoetxeak eta Mariezkurrenak Artolaren eta Albisuren aurka jokatu duten partidak osatu du.\nAzpeitiko Dinamoa sormen gunearen proiektua ezagutzeko aukera izan dute herritarrek\nEkainean zabalduko badute ere, herritarrek goizez nahiz arratsaldez izan dute Soreasu auzoko sormen gunea ezagutzeko parada. Lau eremu izango ditu guneak: irudiarena, hitzarena, gorputzarena eta soinuarena. Azken hori bigarren faseko lanak egindakoan izango da erabilgarri.\nUmorea eta aldarrikapenak elkarrekin Zarauzko Gazte Egunean\nDanda gazte asanbladak antolatu du Gazte Eguna, eta topa eginez hasi dute jaia Putzuzulo aurrean. Ondoren herrian buelta egin dute, aldarrikapenei umore ukitua emanda. Bazkaria, jolasak eta kontzertuak antolatu dituzte egunaren bigarren zatirako.\nGoenatxo II.a, "bihotz handiko" harri-jasotzaile aparta\nJuan Jose Unanue 'Goenatxo II'.a harri-jasotzaileari buruzko liburuaren aurkezpena egin dute gaur, Azkoitiko Udaletxean. Dozenaka lagun izan dira udaletxeko aretoan, tartean protagonista eta haren senide nahiz lagunak. Harri-jasotzaile handia izateaz gain, azkoitiarra bihotz handikoa dela azpimarratu dute hitzartzeetan. Arratsaldean omenaldia jasoko du Gurea pilotalekuan.\nHiru ikus-entzunezko ekarriko dituzte Zarauzko Mendi Tour 2019ra\nBilbao Mendi Film Festivaleko hiru lan ikusteko aukera egongo da Zarautzen maiatzaren 16an eta 23an, Modelo zinema aretoan.\nLarunbat arratsaldean Hemengatoztink! kanpainan izena emateko aukera izango da Orioko plazan\nOrio Arraunketa Elkartearen kanpainak zaleak traineru barruan sartu nahi ditu, guztien babesarekin elkarteko traineruei bultzada emateko.


Hamaika, iniciativa para promover una red de televisión local en euskara – Cine Político\nEstrenan en Tolosa el documental 1200 kilómetros\n21 septiembre, 2006Escrito por cinesocial\nLa empresa de telecomunicaciones Euskaltel, la productora Bainet, la editorial Elkar y tres grupos editores EKHE (GARA y «Euskal Herriko Kazeta»); EKT («Berria») y CMN (grupo ligado a «Deia» y Noticias) han unido su experiencia para impulsar, una red de televisión local en euskara lo más amplia posible. Esta iniciativa se ha dado en llamar «Hamaika telebista hedatzeko taldea».\nEuskal Komunikabideak Hedatzeko Elkarteak (EKHE), hau da, GARA eta «Le Journal du Pays Basque» egunkariak argitaratzen dituen taldeak; Corporacion Multimedia del Nortek (CMN), «Deia» eta Noticias talde osoa editatzen duenak; eta Euskarazko Komunikazio Taldeak (EKT), oraingoan, «Berria» egunkaria argitaratzen duenak Euskaltelekin, Elkar argitaletxearekin eta Bainet enpresarekin bat egin dute, eta Hamaika Telebista Hedatzeko Taldea sortu.\nAtzo, Bilbon, Kale Nagusiko Euskaltelium egoitzan, aurkezpen ekitaldia egin zuten talde berriaren proiektu erakargarriaren berri emateko, hau da, «euskaldunok telebista euskaraz ikusteko aukera izan dezagun» proiektua eta, bereziki, «eskualde bakoitzean euskarazko telebista» sustatzeko asmoa.\nEuskal gizarte eragileen ordezkaritza zabala batu zen ekitaldian, eta oso interesgarritzat eta beharrezkotzat jo zuten, batzuek eta besteek, tokiko euskarazko telebistaren proiektua.\nEuskaltel-eko Negozio Garapenerako zuzendari Mikel Astorkiza pozik agertu zen Euskal Herriko sei enpresa horiek euskarazko telebistak sortu eta bultzatzeko egitasmo «berri» eta «eder» horretan bat egin dutelako. Bere enpresak «telekomunikazioaren arloan euskararen alde egiteko kezka eta ardura» erakutsi duela aipatu zuen: «Ez bakarrik hizkuntzaren alde egin nahi dugulako, baizik eta komertzialki ere ezinbesteko ikusten dugulako».\nHoriek hala, Hamaikarekin, «euskarazko telebistak sustatuko dituen proiektu horrekin, euskaldunen arteko komunikazioak euskaraz egiteko aukerak areagotu egingo dira».\nOndoren, EKHEko kontseilari-ordezkari Gorka Altunak hartu zuen hitza: «Gure izatearen funtsarekin bete-betean egiten zuen bat egitasmo honek». Gehienbat prentsa arloan aritzen den taldea izanik, telebistaren alorrean «zer gertatzen ari den» ohartzeko hori oztopo ez dela esan zuen. «Gero eta telebista kate gehiago sartzen dira gure etxeetan, eta horietatik gehienak Euskal Herritik kanpo ekoitzitakoak dira», adierazi zuen.\nKomunikazio talderik sendoena\nOrain artean sekula sortu den euskarazko «komunikazio talderik sendoena» osatzen dutela esan zuen, eta ez hori bakarrik, Hamaika taldeak proiekzio handia izan dezakeela jakinarazi zuen Altunak. «Sei enpresa bildu gara, baina askoz ere gehiago biltzeko asmoarekin etorri gara. Benetan, hamaika izateko asmoarekin etorri gara, «˜hamaika’ zenbakiak euskaraz duen zentzu mugagabean», esan zuen. Alde horretatik, enpresa, partaide, ikusle eta jarraitzaile mugagabe lortzeko helburua aipatu zuen proiektua aurrera ateratzeko baldintza modura.\nIñaki Altzaga CMNko kontseilari-ordezkariak esan zuen: «Hamaika telebista diogunean, ezin jakin oraindik hamar, hamabi edo hamabost telebista izango diren sortuko ditugunak; gure helburua, ordea, garbia da: eskualde bakoitzean euskarazko telebista bat sustatu nahi dugu. Azken finean, euskarazko telebista eskaintza handitu eta zabaldu nahi diogu euskal teleikusleari, euskal herritarrari».\nOndoren, talde berriaren lehenbiziko urrats zehatza aipatu zuen: «Tokiko telebista digitalaren lizentziak banatzen dituzten lehiaketetara aurkeztea izango da gure lehen urratsa eta helbururik behinena. Eusko Jaurlaritzak Euskal Autonomia Erkidegoan lizentziak banatzeko deialdia egiten duenerako prest izango da Hamaika tokian-tokian berarekin parte hartu nahi duten eragileekin proiektuak prestatzeko. Nafarroa eta Ipar Euskal Herria ez ditugu ahaztuko, nazio bokazioa baitu proiektu honek, nahiz eta tokian-tokian txertatu».\nJoanmari Larrarte EKTko kontseilari-ordezkariak mezu bat zabaldu zuen hitza hartu zuenean: «Euskaraz telebista egitea posiblea da; zaila da; garestia da; denon esfortzua eskatuko du… baina posible da. Ez da ezinezko».\nOndoren, proiektuaren benetako ibilbidea aipatu zuen Larrartek, eta Hamaika «sortu berri den egitasmoa» dela argitu. «Ez beza inork pentsa dena eginda dagoela; ez da horrela; esateko asko bezala, egiteko asko daukagu. Hamaika egiteko, dena eginkizun», azaldu zuen.\nEskualdez eskualde egitasmoa abiatzen denean bertako eragileekin elkarlanean egin nahi dituzte gauzak: «Ezagutzen gaituzuenok badakizue elkarlana ez dela guretzat propagandan ondo egokitzen den hitz bat; elkarlana gure izaeraren muinean daukagu txertatuta».\nDei zabala egin zuen Larrartek, hasteko, une honetatik bertatik, eragile eta euskaltzale guztiei, eskualdez eskualde euskarazko telebistak egiten hasteko. Eskualde bakoitzean bertako eragileekin bilduko da Hamaika euskarazko telebistak antolatzeko eta lizentzia lehiaketara aurkezteko.\nLehenengo deia euskalgintzan ari diren elkarte, enpresa eta pertsonei egin zien; ikus-entzunezko arloan lanean ari diren produkzio etxe eta kamera aurreko eta atzeko langileei egin zien bigarrena. «Gainera, herritarrari dei egiten diogu bera izango delako gure egitasmoaren ardatza».\nAurkezpen ekitaldiari bukaera emateko, parte hartzen duten enpresetako ordezkariak bat eginik eta eskuak lotuta agertu ziren Euskaltelium-eko taula gainean. Ondoren, eragile eta gonbidatuekin elkartu ziren proiektuaz mintzatzeko.\nOreretako Zine txiroan "La Toma" emanaldia eta solasaldia sindikatuekin\nAyudas europeas para la producción audiovisual\nnoticias Bilbao, bilbo, euskadi, euskal herria, euskalherria, euskara, pais vasco


gure/nire - Euskara Batuaren Eskuliburua\nEuskarak joera izan du pluraleko pertsona-izenordainak erabiltzeko singularrekoen ordez, batez ere NOREN kasuan. Horrelako erabilerak zenbait toki-izenekin (etxe, herri...) eta senidetasun-izenekin (anaia/neba/arreba/ahizpa, aita/ama...) erabiltzen dira batik bat: Gure baserria herritik urruti dago. Gure aitak askotan aipatzen du hori. Gure amak dioenez... Irizpideak irizpide eta ohiturak ohitura, ordea, ezin da esan singularrez eratuak oker daudenik.\nEsan behar da, ordea, horrelakoetan, sarri, genitiboaren beharrik ez dagoela euskaraz, eta nire amak esaten du eta gisakoen ordez, aski dela amak esaten du soila. Amarekin joan naiz udaletxera. Arrebarekin etorri naiz.\nGUREAN (GURE ETXEAN).Arestian aipaturiko pluralerako ohitura horrek lexikalizatzea ere eragin die pluraleko noren izenordain horietatik biri: zuenean esaten da askotan ‘zuen etxean’ esateko, eta gurean, berriz, ‘gure etxean’ edo, hedaduraz, ‘gure herrian’ esateko. Zuenean ere ez zen giro izango atzo, ezta? Saharako haur-talde batek gurean pasatuko du uda.\nGisa berekoa da izen bereziekiko jokaera hau ere: gure Begoña, zuen Joxe.\nEUSKALTZAINDIA (1991). Euskal Gramatika. Lehen Urratsak I (EGLU I). Bilbo: Euskaltzaindia (76).\n— ““Noren” adieraztea: gure/nire (nire ama / gure ama)”, Jagonet galde-erantzunak.\n— ““Noren” adieraztea: gure/nire (gure/nire andrea; gurean / gure etxean)”, Jagonet galde-erantzunak.


Historiaren txiribueltak | Iritzia | Berria\nGehienok daukagu irudia gogoan: Auschwitzeko sarrerako eraikina, beldurgarri, trenak sartzeko pasaera daukana, eta ondoren nasa: bagoiak, jendea jaisten trenetatik, sailkapenak eta abar. Irudia ikaragarriagoa da gauarekin, kea eta errautsa nahasian, zeru iluna... baina filmei zor diegu irudia; film batzuei besteei baino gehiago eta, hain zuzen, hainbat lagun kexu da gaur egun Krakovian holokaustoaren inguruko bisitariek ezagutzen dutena errepresio naziaren guneak bainoago Schindlerren zerrenda filmeko tokiak direla. Holokaustoaren banalizazioa dago, bizimodua parke tematikoetan antolatu dugun honetan, holokaustoaren inguruko turismoa baitago, genozidioen ingurukoa, eta tragedia eta sarraski izandako guneak gure argazki-kameren itu bihurtu dira.\nArazoa ez dago, ene ustez, gune izugarri izandako hauek bisitatzearekin, normala da hori. Besterik da masifikazioa, eta oro har turismoak zer molde hartu dituen. Gaitzetsi eta are mespretxatu egiten ditugu eredu muturrekoenak: gurutzaldian dabiltzanak, ontzi erraldoi batetik lehorreratutako milaka lagunak, (ar)taldeka banderatxodunari segitzen diotenak herri zoragarri erdiarotar paregabean bisitan, hiru minutuko azalpen wikipediatarra entzun, milaka argazki berdin bota, eta bertako produktu bat jan, edan edo erosita —izan daiteke betidanik horkoa izan den produktua, edo duela urte batzuk azkarren bati okurritu zitzaiona tipikoa izan zitekeela—, berriro ontziko hamaketara itzultzen direnak. Ze gorrotagarria!, pentsatuz doaz autoan, bi + biko familia eredugarri horretan —familiak ere trokelean egiten ditugu!—, hara iritsi eta argazki berdinak egingo dituztenak, baina harro produktu tipikoa hango denda komertzialenean erosi ez eta, tartea izango dutenez —gurutzaldikoek ez bezala—, aurkituko dutelako denda edo taberna benetakoa, zahar eta maiztu itxurara etorritako hori, turismoak orbandu gabea irudituko zaiena. Eta familia prototipikoan ez bada, lagun artean. Eta gero dago bidaiari-aren kategorian sailkatzen duena bere burua. Turistak eta turistak dauden tokiak gutxiesten ditu, postalak bidaltzea noski txorrada bat iruditzen zaio, zeren eta berak bisitatzen dituen herriak ezagutu egiten baititu, muina, bertakoekin solastatzen da, integratu egiten da, ekosistema kutsatu gabe turistak ez bezala. Hori da gailurra: bidaiaria, pertsonaia ia mitologikoa.\nEz dira denak berdinak, jakina; eta batzuk besteak baino askoz kaltegarriagoak dira — masifikazioak eta turistifikazio erabatekoa kaltegarria dela ontzat ematen badugu—; baina orbanik gabea hemen ez dago inor. Everesteko maldei merkaritza-gune itxura eman zaiola-eta ondo dago kexu izatea, euskaldunok beti egin izan dugun himalayismo aratz hori zikindu dutela aldarrikatzea, baina, jaun-andreak, ez dezagula pentsa gu Himalayara joaten hasi ginenean eta orain joaten garenean horren gainetik gaudenik yetiaren biziraupenaren aldeko plataformak eratuta ere. Gu lehenago hasi ginen joaten, eta orduan oso gutxi joaten ziren; hori da alderik inportanteena.\nHemen eta orain batetik bestera ez bidaiari ez turista txintxo ez turista gaizto ibiltzen direnak, bestelako bisitariak diren bakarrak migranteak dira. Eta horiek ere ez ditzagun idealizatu: horien helburua turista izan ahal izatea da.\nGenozidioarekin hasi naiz, eta Auschwitzera iristen ziren trenekin. Igandean zelako hura askatu zuteneko urteurrena. Eta bat egin duelako CAFeko langileek eskatu izanarekin enpresari Israelen trenak egiteko kontratuari muzin egitea. Palestinarrei ebatsi lurretan egin dituzten kolonietara israeldarrak joateko bagoiak eta trenak ez dituzte egin nahi. Alegia, juduentzako trenik ez. Bitxia da historiak egiten dituen txiribueltak. Keinu hutsa izanagatik ere —armak egin eta saltzen ditugu, trenak saudi arabiarrentzat...—, ez esan polita ez denik.


Euskal antzerti eta zinea/Zinema munduko jendea — Wikibooks\nEuskal antzerti eta zinea/Zinema munduko jendea\nTALDEKO LANA DA ZINEMA, ezin konta ahala profesionalen partaidetza eskatzen duena. Gehienetan antzezle, zuzendari edo ekoizleez baino oroitzen ez bagara ere, film baten arrakasta edo porrota gidoilari, zuzendari artistiko, jantzien zuzendari, musikagile, makillatzaile, efektuetan aditu eta beste hainbaten talentu eta trebeziaren mende dago. Berdin platotik kanpo, kritikari eta adituek sustatzen dute zazpigarren artearen garapena.\n1 Xabier Agirresarobe argazki zuzendaria\n2 «Arri» eta «Biafra» zuzendari artistikoak\n3 Carmelo Bernaola musikagilea\n4 Luis de Pablo musikagilea\n5 Jesús de García Leoz musikagilea\n6 Jorge Gerrikaetxeberria gidoilaria\n7 Juan Miguel Gutiérrez ikerlari eta zinemagile\n8 Satur Idarreta zuzendari artistikoa\n9 Alberto Iglesias musikagilea\n10 Angel Illarramendi musikagilea\n11 Luis Iriondo musikaria, antzezlea eta koordinatzailea\n12 Koldo Larrañaga zinemazalea\n13 Josune Lasa jantzi diseinatzailea\n14 Francis Lopez musikagilea\n15 Luis Marías gidoilaria\n16 José Angel Rebolledo zuzendari, gidoilari eta aditua\n17 Juan A. Ruiz Anchía argazki zuzendaria\n18 José M. Unsáin historialaria\n19 Manuel Villegas gidoilari eta teorialaria\n20 Santos Zunzunegi aditu eta kritikaria\nXabier Agirresarobe argazki zuzendaria[aldatu]\nLaurogeiko hamarkadan, 1973an, euskal zinemaren irudi sortzaile nagusia den Xabier Agirresarobek (Eibar, 1948) euskal zuzendarien film ugariren argazkiak egin ditu: Ikuska saila, El proceso de Burgos, Segoviako ihesa, Golfo de Vizcaya, Mikelen heriotza, Fuego eterno, 27 ordu, Día contados, Bwana, La madre muerta, El sol del membrillo, Tierra, Secretos del corazón…\nFotografia zuzendari gisa egin zuen lehen filma izan zen Fernando Colomoren (1978) ¿Qué hace una chica como tú en un sitio como este?\nZuzendari espainiarrek beren pelikulen argia eta kolorea Xabier Agirresaroberen esku utzi zituzten, esaterako, Pilar Miró, Gonzalo Suárez, Ricardo Franco, José Luis Cuerda, Mario Camus, Carlos Saura, Fernando Trueba edo Pedro Almodóvarrek.\nNazioarteko zenbait sari eta Argazki Onenaren lau Goya irabazi zituen, azken horiek Beltenebros, Antártida, El perro del hortelano eta Los otros lanengatik. Amenabarren filmak Ipar Amerikako merkatuan ezagun bihurtu dute, eta litekeena da oso luze gabe Agirresarobek lurralde hartan erronka berriei ekitea.\nOfizioaz hau dio argazkilari gipuzkoarrak:\n“Fotografia zuzendari bat sortzaile, teknikari eta langileburuaren arteko nahasketa bitxi bat da. Eta horien artean funtzio bat gailendu beharko balitz, irudiaren kontzientzia estetiko eta plastikoa duen sortzailearena izan beharko lukeela uste dut. Eta kontzientzia hori begien aurrean gidoi bat duzun egun horretantxe jaiotzen da. Zure burua hura fotografikoki interpretatzeko gai sentitzen duzu. Argi- eta kolore-kontzeptu bat bideratzeko gai. Filmaketa gero etorriko da, baina une horretan filmak idatzita egon behar du zure begietan”.\n«Arri» eta «Biafra» zuzendari artistikoak[aldatu]\nJose Luis Arrizabalaga “Arri” eta Arturo García “Biaffra” egileek osatutako bikotea zuzendaritza artistikoan nabarmendu da, zenbait lan bikain eskainiz, hala nola Justino, un asesino de la tercera edad –eta La Cuadrillaren trilogiaren gainerakoa–, Perdita Durango, A ciegas, Torrente, el brazo tonto de la ley, Muertos de risa eta La comunidad.\nEl día de la bestia filmarekin irabazi zuten, 1995ean, beren espezialitateko Goya saria.\nCarmelo Bernaola musikagilea[aldatu]\nCarmelo Bernaola (1929-2002) bizkaitarra, 80 soinu banda baino gehiago egina, bere belaunaldian zinemako musikagile oparoenetako bat izan zen. Hainbat zuzendarirentzat musika originala egin zuen: Orson Welles (Campanadas a Medianoche), Gonzalo Suárez (La Regenta), Antonio Giménez Rico (El hueso, El Cronicón, ¿Es usted mi padre?, Jarrapellejos edo Soldadito Español), Pedro Olea (Días de viejo color, La casa sin fronteras, Tormento, Pim pam pum, fuego, Un hombre llamado flor de otoño edo Akelarre), Antonio Drove (Tocata y fuga de Lolita, Mi mujer es muy decente dentro de lo que cabe), Roberto Bodegas (Los nuevos españoles, Vida conyugal sana), José Luis García Sánchez (El love feroz, Adiós con el corazón, Pasodoble) edo Fernando Fernán Gómez (Mambrú se fue a la guerra). Emandako elkarrizketetan Los paraísos perdidos eta Nueve cartas a Berta filmentzat egindako soinu bandak begikotasun bereziz gogoratu zituen.\nZinema Idazle Zirkuluaren saria hiru aldiz irabazi zuen, lan hauekin F. Regueiroren Si volvemos a vernos; B. Martín Patinoren Del amor y otras soledades; eta F. Beltriuren Corazón solitario. Hil aurretik, Espainiako Zinemako Arte eta Zientzien Akademiak Urrezko Domina eman zion.\nLuis de Pablo musikagilea[aldatu]\nZineman Kerexeta eta Ezeizak hala eskatuta hasi zen, A través de San Sebastián filmeko musika konposatuz. Lan horretan musikak funtzio urrunkor eta urratzailea jokatu zuen.\nGeroztik eta laurogeiko hamarkadara arte, Luis de Pablok (Bilbo, 1930) zinemako musikaren alorra sarritan jorratu zuen, batik bat aukerako zuzendari multzo batentzat: Carlos Saura, Antxon Ezeiza, Xabier Agirre, Biktor Erice, Pedro Olea, Ricardo Franco, Gonzalo Suárez, Jaime Chávarri.\nJesús de García Leoz musikagilea[aldatu]\nBizitza laburra izan arren (Olite, 1904-Madril, 1953), Jesus García Leozek gerraosteko laurogei film espainiar baino gehiago musikaz koloreztatzeko denbora izan zuen. Nafar honi zor diogu Bienvenido Míster Marshall filmaren soinu banda ospetsua, eta baita Esa pareja feliz, Botón de ancla, Surcos' edo Balarrasa filmeena ere.\nJorge Gerrikaetxeberria gidoilaria[aldatu]\nAlex de la Iglesiaren filmak, neurri handi batean, Jorge Gerrikaetxeberriaren (Avilés, 1965) irudimen eta idazlanaren emaitza dira. Bilbotar eta adopziozko gasteiztar honen arte sinbiosia Alex ezagutarazi zuen Mirindas asesinas film laburraren garaitik dator. Gerrikaetxeberriak, bestalde, Pedro Almodóvar-ekin Carne trémula filmaren gidoia moldatzen dihardu.\nJuan Miguel Gutiérrez ikerlari eta zinemagile[aldatu]\nJuan Migel Gutiérrez (Errenteria, 1945), Bruselako INSASen ikus entzunezkoen ikaslea, euskal zinemaren historian haurrentzako euskaraz filmatutako lehen filmaren egilea da. Filma 1977an egin zen, eta Balanzatxoa zeritzan.\nZinema jardueren animatzaile moduan, Eusko Ikaskuntzaren zinema atalaren buru izan zen, hainbat zentrotan ikastaroak eman zituen, kritika landu zuen eta Sombras en la caverna, el tempo vasco en el cine izeneko lan interesgarrien egilea da. Gainera, hirurogeiko hamarkadan arrakasta handia lortu zuen Bai horixe telesailaren arduraduna izan zen.\nSatur Idarreta zuzendari artistikoa[aldatu]\nZuzendaritza artistikoan 1989an hasi zen, baina ospea bi urte geroago heldu zitzaion, Juanma Bajo Ulloaren Alas de mariposa lanarekin. Zuzendari gasteiztarrak bere hurrengo bi film luzeetan ostera baliatu zuen, eta baita Julio Medemek ere, La ardilla roja, Tierra y Los amantes del Círculo Polar pelikuletan.\nAlberto Iglesias musikagilea[aldatu]\nZinema espainiarrean Goya sari gehien irabazitako artista da Alberto Iglesias (Donostia, 1955). Haren apaletan bost estatuatxo daude jada: La ardilla roja (1993), Tierra (1996), Los amantes del Círculo Polar (1998), Todo sobre mi madre (1999) eta Lucía y el sexo (2001). Ikus daitekeenez, arrakasta batik bat Julio Medem zuzendariaren eskutik heldu zitzaion, baina beste hainbat zuzendarirentzat egindako partiturek ere merezitako sona ekarri zioten: Imanol Uribe, Carlos Saura, Pedro Costa, José Luis Cuerda, Daniel Kalparsoro, Bigas Luna eta, batez ere, Pedro Almodóvar (La flor de mi secreto, Carne trémula, Todo sobre mi madre).\nFilms Works konpaktu bikoitzak jasotzen ditu artistak laurogeita hamarreko hamarkadan egindako soinu bandak.\nAngel Illarramendi musikagilea[aldatu]\nAngel Illarramendi (Zarautz, 1958) antzerki ikuskizunak medio topo egin zuen lehenengoz fikzioarekin: Arlequin, servidor de dos amos, Las troyanas.\nTasio filmari musika jarriko zion 1984an, eta Elias Kerexetarekin lankidetzan hasi zen, urteetan zehar hainbat emaitza emango duena: 27 ordu, El aliento del diablo, El último viaje de Robert Rylands.\nOraindik orain, izan dugu “arima jomuga duten lanak” egiten dituela dioen musikari honek egundo konposatutako soinu bandarik onenaz gozatzeko parada: Juan José Campanellaren El hijo de la novia film hispanoamerikarrarentzat egindakoa.\nLuis Iriondo musikaria, antzezlea eta koordinatzailea[aldatu]\nEuskal zinema eta kantuaren pertsonaia polifazetikoa, Luis Iriondok (Azkoitia, 1934) hirurogeiko hamarkadaren erdialdean Los Contrapuntos taldea sortu zuen, eta hogeita hamar disko baino gehiago grabatu eta estatuan nahiz atzerrian ibili zen. Geroago beste kantari batzuentzat musika egiteari ekin zion, eta prentsa zein irratian musika kritikaren berritzailea izan zen.\nHirurogeita hamarreko hamarkadan zinemaren munduan sartu zen, ekoizpen-industrialetan parte hartuz, eta asmo handirik gabe antzezle lanak egiten hasi zen, José Mª Fornen Companys, proceso a Cataluña filman Kataluniako aurreneko lehendakariarena eginez.\nNoizbehinka Jaime Camino, Ventura Pons edo Xabier Agirreren filmetan parte hartzen zuen, eta El Pico filmaren lehen eta bigarren zatietarako zein Otra vuelta de tuerca, Gran Sol eta Terranova lanetarako musika partiturak egin.\nLuis Iriondo Ikuska seriearen sustatzaileetako bat izan zen, eta sail horren hogei emanaldietan koordinatzaile orokor jardun zuen.\nKoldo Larrañaga zinemazalea[aldatu]\nKoldo Larrañaga (Azkoitia, 1923) apaiza da ofizioz, baina debozio bikoitza du: arimen salbazioa eta zinema. “Zineman xede erabat pastoralaz sartu nintzen –gogoratzen du Aita Larrañagak. Zinema mezu kristaua helarazteko eta jendea kristautasunean hezteko baliabide zen aldetik interesatzen zitzaidan”.\nHastapenetan euskal zinekluben animatzaile nekaezina eta super 8ko egile saiatua izan zen, 1976ko martxoan Gasteizen jazotako gertakariei buruzko Neguazkena film luze interesgarriaren sortzailea.\nZinema irakaskuntzan sartzeaz arduratuta, Olabide ikastolan sorkuntza-esperientzia bat garatu zuen, fruitutzat Sorginkeriak (1976), Euskera Araban (1977) eta Idoi ipuia (1978) fikzioa eman zituena.\nIkuska sailaren 8. emanaldia zuzendu zituen 1980an, Arabako landako eremuetan populazio galtzeari buruzkoa.\nCaicedo Sopeñako parrokoak, Enrique Calvo lagun, ikerlan itzel bat burutu zuen: Lo vasco en el cine, aditu eta zaleentzat ezinbesteko kontsulta lana.\nJosune Lasa jantzi diseinatzailea[aldatu]\nDonostiako Perplejos taldean nabarmendu zen jantzi-sortzaile originala, zineak 1983an erakarri zuen Mikelen heriotza. Figuringile edo jostun moduan, Josune Lasak (Donostia, 1954) jada filmografia luze samarra egina du, besteak beste, Juanma Bajo Ulloa, Imanol Uribe, José Angel Rebolledo, Helena Taberna, Itziar Bollaín, Fernando Colomo eta Pedro Almodóvar zuzendarien lanetan.\nMontxo Armendarizen Secretos del corazón eta Silencio roto filmetan jantzien diseinu dotoreak egin ditu.\nFilm labur bat zuzendu zuen, hain zuzen ere, 1991eko zenbait lehiaketetan txalotu eta saritua izan zen La cena.\nFrancis Lopez musikagilea[aldatu]\nDonibane Lohitzunen jaiotako musikagile honek Luis Mariano “operetaren printzea” gailurrera eraman zuten kanta guztiak konposatu zituen; besteak beste, Violetas imperiales, La bella de Cádiz edo El cantor de México berrogeita hamarreko hamarkadako arrakasta handiak, Francis Lópezek genero musikalean konpositore lanean zuen balioaren erakusgarri.\nLuis Marías gidoilaria[aldatu]\nCreativideo ekoizpen-etxea bitarteko, Enrique Urbizuri lotua, 1987an idatzi zuen Tu novia está loca filmaren gidoia –euskal zinemako lehen komedia.\nTodo por la pasta filmarengatik, gidoi onenaren Goya sarirako hautagaia zenak zazpi lan geroago irabazi zuen saria, Salvador Garcíaren (1998) Mensaka filmaren gidoiarekin.\nFarmacia de guardia, Turno de oficio eta A las once en casa telesailetan trebatu da.\nLuis Maríasek (Bilbo, 1962) zuzendari lanetan bere lehen film luzea, “X” izeneko thriller bat, 2002an estreinatu zuen.\nJosé Angel Rebolledo zuzendari, gidoilari eta aditua[aldatu]\nOrtuoste eta Rebollorekin, José Angel Rebolledok (Bilbo, 1941) Bizkaiko zinemaren eragile izan diren injineru industrialen hirukotea osatzen du.\nMadril aldera joan zen 30 urterekin ofizioa utzita, Zinemako Eskola Ofizialean ikasketak egitera, han Imanol Uriberekin adiskidetu zelarik.\nItzuleran Oteiza tankerako Arriluce filmarekin estreinatu zen, Fernando Larruquerten Euskal Herri Musika lanaren gidoi moldaketan parte harturik.\nAiete Films sortu zuen 1983an, Mikelen heriotza gidoiaren egilekide, eta 1985ean berak idatzi eta zuzendu zuen Fuego eterno ekoizteko. Lluvia de otoño (1988) filmarekin ez zuen arrakasta handirik lortu.\nGaur egun EHUn ikus entzunezko komunikazio-eskolak ematen ditu. Ilusión y realidad. La aventura del cine vasco en los 80 liburuaren egilekidea da.\nJuan A. Ruiz Anchía argazki zuzendaria[aldatu]\nLaurogeiko hamarkadaren erdialdeaz geroztik, Juan Antonio Ruiz Anchía (Bilbo, 1949) nabarmendu zen, zinema amerikarreko fotografo itzaltsuenetako bat bihurtuz. Los Angelesko American Film Institute izenekoan trebatua, bere izena zuzendari askoren filmetan agertzen da, hala nola David Mamet (Casa de juegos, Las cosas cambian), Andrei Konchalovski-ren (Los amantes de María), Mike Figgis-en (Liebestraum, Mr. Jones), James Foley-en (Hombres frente a frente, Glengarry Glen Ross), eta Joel Schumacherren (Elegir un amor).\nArgazki onenaren Goya saria lortu zuen 1998an, A.J. Betancor en Mararía lanarengatik.\nJosé M. Unsáin historialaria[aldatu]\nHacia un cine vasco, eta, batik bat, El cine y los vascos (1985) lanekin, José Mª Unsainek (Orio, 1951) Euskal Herrian zinema historiografikoaren oinarriak ezarri zituen. Beste zenbait lan ere egin zituen, Los vascos y el cine experimental, Nemesio Sobrevila, peliculero bilbaíno kasu, eta Haritzaren negua. ‘Ama Lur’ y el País Vasco de los años 60 liburuaren argitalpena.\nEuskal Filmoteka bitarteko, Unsainek balio handiko ikus entzunezko materialen berreskurapenean lan handia egin du.\nKomiki, publizitate eta arte plastikoei buruzko hainbat liburu argitaratu ditu.\nGidoilari moduan Antxieta, escultor (1990) eta La conquista del horizonte (1991) dokumentaletan aritu da.\nManuel Villegas gidoilari eta teorialaria[aldatu]\nManuel Villegas (Donostia, 1906 - Madril, 1980) zinema espainiarreko aurreneko teorialari handitzat hartzen da.\nErrepublikako urteetan zinema-kritikaria, zinekluben sustatzailea eta Estatuko Zinema Zerbitzuetako Buru izan zen. Espainian nahiz Argentinan, Gerra Zibilaren ondoren kokapen hartu zuen herrialdean, ikerlan garrantzitsuak argitaratu zituen: Charles Chaplin, el genio del cine, Cine francés, besteak beste.\nUlermen teoriko aurreratu samarraz, zinema “gizon modernoak sortutako arte bakarra” zela adierazi zuen. Buenos Airesen Zinemako Ikasketen Zentroa sortu zuen 1950ean, eta zenbait zuzendarirentzat gidoiak idatzi zituen, batik bat León Klimovskyrentzat, eta harekin, Espainiara itzultzean, El jugador, Los amantes del desierto, Una chica para dos eta La casa de las chivas filmetan esku hartu zuen.\nZinemako Idazleen Zirkuluak 1980an haren lana aintzatetsi zuen, hil ostean.\nSantos Zunzunegi aditu eta kritikaria[aldatu]\nDoktorea eta unibertsitateko katedraduna, Santos Zunzunegi (Bilbo, 1947), obra baten egilea da, El cine en el País Vasco, eta argitaratu zenetik hogei urte pasa diren arren, erreferente izaten jarraitzen du liburuak. Besterik ere idatzi zuen, esaterako, La mirada cercana, Pensar la imagen eta Paisajes de la forma. Kritikari itzaltsua, zenbait film laburretarako gidoiak ere idatzi zituen.\nOrrialdearen azken aldaketa: 21 uztaila 2015, 20:51.


Coronavirus: Osasun Segurtasun Batzordeak COVID-19 antigenoaren proba azkarren zerrenda arrunta eguneratzen du - EU Reporter\nOsasun Segurtasun Batzordeak (HSC) adostu du COVID-19 antigeno azterketa azkarren (RAT) zerrenda arrunta eguneratzea, EBko estatu kideek osasun publikoaren neurrietarako elkarren artean aitortzen dituzten emaitzak barne. Eguneratzearen ondoren, 83 RAT sartu dira zerrenda arruntean, eta horietatik 35 proben emaitzak elkar ezagutzen ari dira. Stella Kyriakides Osasun eta Elikagaien Segurtasunerako komisarioak honakoa esan du: "Antigenuen azterketa azkarrak funtsezko papera betetzen dute COVID-19aren hedapena moteltzeko. Diagnostikoak estatu kideen elementu zentrala dira pandemiari emandako erantzun orokorrean. Onartutako antigenoen azterketa azkarren zerrenda zabalagoak izateak herritarrek ziurtagiri berde digitalekin onura ateratzea eta datozen hilabeteetan EBren barruan zirkulazio askea segurtasunez erraztea erraztuko du ".\nGainera, Batzordeak eta Ikerketa Zentro Bateratuak prozedura berria adostu dute etorkizunean RAT arrunten eta elkarri aitortutakoen zerrenda eguneratzeko. Gaurtik aurrera, RAT fabrikatzaileek betetzen dituzten zenbait probetarako datuak eta informazioa bidali ahal izango dituzte irizpideak Kontseiluak 21eko urtarrilaren 2021ean adostutakoa. Osasuneko profesional trebatu batek edo beste operadore trebatu batek egiten ari diren proba azkarrak soilik hartzen ditu barne eta antigenoen auto-proba azkarrak baztertzen ditu. Gainera, prozedura berriaren barruan, HSC herrialdeko adituek osatutako lantalde tekniko bat eratzen ari da herrialdeek eta fabrikatzaileek bidalitako datuak berrikusteko eta HSCrako eguneratzeak proposatzeko.\nJRC-rekin eta ECDC-rekin ere lan egingo dute balioztatze azterketa independenteak egiteko prozedura arrunt batean, RATen errendimendu klinikoa ebaluatzeko. COVID-19 RATen zerrenda arrunt eguneratua eskuragarri dago hemen. Fabrikatzaileek merkatuan eskuragarri dauden antigenoen azterketa azkarren datuak bidal ditzakete hemen. Kontseiluaren Gomendioa RATak erabiltzeko eta baliozkotzeko esparru bateratuari eta EBn COVID-19 proben emaitzak elkarri aitortzeari buruz aurki daiteke. hemen.\nGai erlazionatuak:koronabirusaCOVID-19 antigenoaren proba azkarrak


Mastrodesade, Bdsm e zen. Relazioni, pericoli e quanto mi capita di incontrare.: ottobre 2018